62017TJ0543_INF
A Törvényszék (hatodik tanács) 2019. június 6‑i ítélete – EBB kontra Szíria
(T‑543/17. sz. ügy)
„Választottbírósági kikötés – 21595. sz. »Syrian Healthcare« kölcsönszerződés – A szerződés nemteljesítése – Az előlegként kifizetett összegek visszatérítése – Késedelmi kamatok – Mulasztási eljárás”
1.
Bírósági eljárás – A Törvényszék előtt választottbírósági kikötés alapján történő keresetindítás – Az Európai Beruházási Bank által Szíriával kötött kölcsönszerződés – A Törvényszéknek az EUMSZ 256. cikkben, az EUMSZ 272. cikkben és a választottbírósági kikötésben meghatározott hatásköre
(EUMSZ 256. cikk, (1) bekezdés, EUMSZ 272. cikk)
(lásd: 16., 17. pont)
2.
Bírósági eljárás – A Törvényszék előtt választottbírósági kikötés alapján történő keresetindítás – Az Európai Beruházási Bank által Szíriával kötött kölcsönszerződés – A szerződéses kötelezettségeknek a Szíriai Arab Köztársaság általi megsértése – A Bank jogainak az Unióra való átszállása – A Bank által az Unió nevében benyújtott kereset – Elfogadhatóság – A Bank által a saját nevében benyújtott kereset – Elfogadhatatlanság – Az eljáráshoz fűződő érdek hiánya
(EUMSZ 256. cikk, (1) bekezdés, EUMSZ 272. cikk)
(lásd: 21–30. pont)
3.
Bírósági eljárás – Keresetlevél – Alaki követelmények – A jogvita tárgyának megjelölése – A felhozott jogalapok rövid ismertetése – A kölcsönszerződés keretében a kereset benyújtásának napja után esedékessé váló, meg nem fizetett esetleges részletek megfizetésére kötelezés iránti kereset– Hipotetikus, még nem bizonyított körülmények – Elfogadhatatlanság
(A Törvényszék eljárási szabályzata, 76. cikk, d) pont)
(lásd: 32–36. pont)
Tárgy
Az EUMSZ 272. cikken alapuló kérelem a Szíriai Arab Köztársaság arra való kötelezése iránt, hogy fizesse vissza a 21595. sz. „Syrian Healthcare” kölcsönszerződés keretében esedékessé vált, késedelmi kamatokkal növelt összegeket.
Rendelkező rész
1)
A Törvényszék kötelezi a Szíriai Arab Köztársaságot, hogy fizessen vissza az Európai Beruházási Bank (EBB) által képviselt Európai Unió részére 62646209,04 euró és 3582381,15 amerikai dollár (USD) összeget.
2)
Az említett összegeket késedelmi kamat terheli, amelyet az EBB és a Szíriai Arab Köztársaság között 2002. június 15‑én létrejött és 2007. október 17‑én és november 29‑én módosított, 21595. sz. „Syrian Healthcare” kölcsönszerződés 3. cikkének (2) bekezdésében előírt módszer szerint kell felszámítani a tőkeösszegek és a szerződéses kamatok után 2017. augusztus 9‑től a fizetés napjáig.
3)
A Törvényszék a keresetet az ezt meghaladó részében elutasítja.
4)
A Törvényszék a Szíriai Arab Köztársaságot kötelezi a költségek viselésére.